'રાજ્ય સરકારે કહ્યું કે, આ મૃતક નવજાત શિશુઓ જન્મ્યા ત્યારે એમનું વજન બહુ ઓછું હતું, આથી મૃત્યુ સ્વાભાવિક છે. કેન્દ્ર સરકારની નીતિ મુજબ, મહિલા ગર્ભાવસ્થાના ત્રીજા મહિનામાં હોય ત્યારથી તેના પૂરતા પોષણની જવાબદારી સરકારની છે. આવી મહિલાઓને શોધી, તેમને જરૂરી પોષકયુક્ત આહાર આપવો, આ સમયમાં પૌષ્ટિક આહારની જરૂરિયાત તેમને સમજાવવી એ કામ સરકાર તરફથી આંગણવાડી અને આશા વર્કરની બહેનોને સોંપવામાં આવ્યું છે. જો આ કામ વ્યવસ્થિત રીતે થાય તો ઓછા વજનવાળા બાળકો જન્મે જ નહીં. રાજ્ય સરકાર આશા વર્કર અને આંગણવાડીના બહેનો અને મહિલાઓને સરકારી કર્મચારીમાં ગણતી જ નથી. તેમને પાગરના નામે મજાક કરતા હોય એમ સાવ નજીવી રકમ પકડાવવામાં આવે છે. સરકારના કોઇ મેળા થાય, ત્યારે ભીડમાં બેસવા મહિલાઓને શોધવાનું કામ તેમને સોંપવામાં આવે છે. એવામાં તેમનું મૂળ કામ, સગર્ભા બહેનોને શોધી પોષણ માટે માહિતી આપવી, એ રહી જાય છે.'